Bunty Aur Babli 2: ಅಭಿಷೇಕ್ ಬಚ್ಚನ್ ಜಾಗಕ್ಕೆ ಬಂದ ಸೈಫ್ ಅಲಿ ಖಾನ್: ಚಿತ್ರೀಕರಣ ಮುಗಿಸಿದ ಬಂಟಿ ಔರ್ ಬಬ್ಲಿ 2 ಚಿತ್ರತಂಡ..! ರಾಣಿ ಮುಖರ್ಜಿ ಹಾಗೂ ಸೈಫ್ ಅಲಿ ಖಾನ್ ಈ ಜೋಡಿ ಈ ಹಿಂದೆ ಸಾಕಷ್ಟು ಸಿನಿಮಾಗಳಲ್ಲಿ ಒಟ್ಟಿಗೆ ನಟಿಸಿದ್ದಾರೆ. ಈಗ ಈ ಜೋಡಿ ಬಂಟಿ ಔರ್ ಬಬ್ಲಿ 2 ಸಿನಿಮಾದಲ್ಲಿ ಮತ್ತೆ ಒಟ್ಟಿಗೆ ಕಾಣಿಸಿಕೊಂಡಿದ್ದಾರೆ. ಯಶ್ ರಾಜ್ ಫಿಲ್ಮ್ಸ್ ಬ್ಯಾನರ್ ಅಡಿ ನಿರ್ಮಾಣಗೊಳ್ಳುತ್ತಿರುವ ಈ ಸಿನಿಮಾವನ್ನು ಆದಿತ್ಯ ಚೋಪ್ರ ನಿರ್ಮಾಣ ಮಾಡುತ್ತಿದ್ದರೆ, ವರುಣ್ ವಿ. ಶರ್ಮಾ ನಿರ್ದೇಶಿಸುತ್ತಿದ್ದಾರೆ. ಈ ಸಿನಿಮಾದಲ್ಲಿ ರಾಣಿ ಹಾಗೂ ಸೈಫ್ ಜೊತೆ ಸಿದ್ಧಾಂತ್ ಚರ್ತುವೇದಿ ಹಾಗೂ ಶಾರ್ವರಿ ಸಹ ನಟಿಸುತ್ತಿದ್ದಾರೆ. ಈ ಸಿನಿಮಾದ ಚಿತ್ರೀಕರಣ ಇತ್ತೀಚೆಗಷ್ಟೆ ಮುಗಿದ್ದು, ಈಗ ರಿಲೀಸ್ಗೆ ರೆಡಿಯಾಗಿದೆ. ಬಂಟಿ ಔರ್ ಬಬ್ಲಿ ಸಿನಿಮಾ 2005 ಮೇ 25ಕ್ಕೆ ತೆರೆ ಕಂಡಿತ್ತು. ಅಭಿಷೇಕ್ ಹಾಗೂ ರಾಣಿಯ ಜೋಡಿ ಪ್ರೇಕ್ಷಕರ ಮನ ಗೆಲ್ಲುವಲ್ಲಿ ಯಶಸ್ವಿಯಾಗಿತ್ತು. ಈ ಸಿನಿಮಾದಲ್ಲಿ ಅಮಿತಾಭ್ ಹಾಗೂ ಐಶ್ವರ್ಯಾ ಸಹ ಅತಿಥಿ ಪಾತ್ರದಲ್ಲಿ ಕಾಣಿಸಿಕೊಂಡಿದ್ದರು. ಅಭಿಷೇಕ್ ಹಾಗೂ ರಾಣಿ ಮುಖರ್ಜಿ ಕಳ್ಳರ ಪಾತ್ರದಲ್ಲಿ ನಟಿಸಿದ್ದರೆ, ಅವರನ್ನು ಬಂಧಿಸುವ ಅಧಿಕಾರಿಯಾಗಿ ಅಮಿತಾಭ್ ನಟಿಸಿದ್ದರು. ಈ ಸಿನಿಮಾದ ಸಂಗೀತ ಸಹ ಸೂಪರ್ ಹಿಟ್ ಆಗಿತ್ತು. ಅದರಲ್ಲೂ ಐಶ್ವರ್ಯಾ ಹೆಜ್ಜೆ ಹಾಕಿದ್ದ ಕಜರಾರೇ ಕಜರಾರೇ ಹಾಡು ಕೇಳುಗರ ಮನ ಗೆದ್ದಿತ್ತು. ಆದರೆ ಈ ಸಲ ಪಾರ್ಟ್ 2ನಲ್ಲಿ ಅಭಿಷೇಕ್ ನಟಿಸಿಲ್ಲ. ಅವರ ಜಾಗಕ್ಕೆ ಸೈಫ್ ಅಲಿ ಖಾನ್ ಅವರನ್ನು ತೆಗೆದುಕೊಳ್ಳಲು ಒಂದು ಕಾರಣವಿದೆ. ಬಂಟಿ ಔರ್ ಬಬ್ಲಿ 2 ಸಿನಿಮಾದ ಪ್ರಕಟಣೆ ಆಗುವ ಮೊದಲೇ ಅಭಿಷೇಕ್ ತಮ್ಮ ಡೇಟ್ಸ್ ಅನ್ನು ಬೇರೆ ಸಿನಿಮಾಗಾಗಿ ನೀಡಿದ್ದರಂತೆ. ಈ ಕಾರಣದಿಂದಲೇ ಈ ಪಾರ್ಟ್ 2 ಚಿತ್ರದಲ್ಲಿ ಅಭಿಷೇಕ್ ಬದಲು ಸೈಫ್ ಬಂದಿದ್ದಾರೆ. ಸೈಫ್ ಅಲಿ ಖಾನ್ ಅವರಿಗೆ ಈ ಸಿನಿಮಾದ ಆಫರ್ ಅನ್ನು ಒಪ್ಪಿಕೊಳ್ಳಲು ಬಲವಂತ ಮಾಡಿದ್ದು ಕರೀನಾ ಕಪೂರ್ ಅಂತೆ. ಅದಕ್ಕೆ ಸೈಫ್ ಬಂಟಿ ಔರ್ ಬಬ್ಲಿ ಚಿತ್ರಕ್ಕೆ ಓಕೆ ಮಾಡಿದ್ದು ಎಂದು ಹೇಳಲಾಗುತ್ತದೆ.